Tilbakekomsten til walisisk serie ble starten på Barry Towns mest suksessfulle periode. I den første sesongen vant de Welsh Football League (nivå 2 i seriepyramiden) og hele tre cupturneringer, inkludert den walisiske cupen for første gang siden 1955. I finalen i sistnevnte cup slo de Cardiff City 2-1 og kvalifiserte seg dermed for Cupvinnercupen. Barry Towns første europacupspill endte imidlertid med tap 0-7 sammenlagt mot Žalgiris Vilnius fra Litauen.